哀國子黄助教
作者：梅堯臣
朝代：宋

paragraphs: 儒者務欲博，誦說窮冬秋。
衣裙未及解，含珠以見求。
閩稱黄夫子，常恐學不流。
有徒如浮萍，匝匝圍刳舟。
聚書將萬卷，載行無馬牛。
去年來京師，滿篋分寄投。
半在吳楚間，半入趙衛陬。
昨日大官薦，青袍變綈裘。
今朝爲異物，寸祿與命讎。
獨聞邯鄲公，哀之使斂收。
曷其稟賦薄，安得被王侯。
旅殯欲焉託，定將葬何州。
生爲四方遊，死當不擇丘。
豈必歸故鄉，萬里過山頭。